
Forskrift om rapportering av barn og utbetaling av tilskudd til private barnehager

Høringsnotat
Lyngdal kommune har i dag Lokale retningslinjer for tildeling av tilskudd til godkjente private barnehager i Lyngdal kommune. Dette dokumentet ble revidert i 2021, og behandlet politisk av Utvalg for barn og oppvekt. 
Lokale retningslinjer om rapportering av barn må fra 01.01.2027 være fastsatt som lokal forskrift for å være gjeldene jfr. Barnehageloven § 19 a og Forskrift om finansiering av private barnehager (finansieringsforskriften) § 5 fjerde ledd. Det er altså ikke lenger tilstrekkelig at dokumentet er utformet som retningslinjer. Når ny lokal forskrift er vedtatt erstatter denne de eksisterende retningslinjene. 
Forslaget til lokal forskrift, som nå sendes ut på høring, er utformet med utgangspunkt i gjeldende lokale retningslinjer. Endringene fra lokale retningslinjer til lokal forskrift gjelder henvisninger og nødvendige endringer som følge av nytt lovverk fra 01.01.2027. I tillegg er noen av teksten forkortet og noen av punktene er tatt ut. Hovedsakelig skyldes dette at disse reglene allerede er hjemlet i sentrale forskrifter. 
Vedlagt dette høringsbrevet ligger en tabell hvor eksisterende retningslinjer er satt opp ved siden av forslag til ny lokal forskrift. I denne tabellen vil man kunne se hva som er endret. I tillegg ligger forslag til ny forskrift som vedlegg. 
Høringen sendes til de private barnehagene ved styrer. Vi ber om at høringen videreformidles til barnehagens eier. 
Videre prosess: 
· gå gjennom og sammenstille alle mottatte høringsinnspill
· gjøre eventuelle presiseringer eller endringer i forskriftsforslaget
· legge saken frem til politisk behandling i Utvalg for oppvekst og kultur, og Lyngdal kommunestyre i november 2026
Målet er å fastsette lokal Forskrift om rapportering av barn og utbetaling av tilskudd til private barnehager – Lyngdal kommune innen 31. desember 2026. 
Høringsuttalelser
Høringsuttalelser sendes til post@lyngdal.kommune.no innen 26.10.2026


Jan Seland
Barnehagemyndighet Lyngdal kommune

